khistorydata/jeongjo-sjw-relations huggingface dataset:
정조 0년 · 목
予曰。自今以後。政廳。以春坊爲之則似好矣。國榮曰。似無妨矣。敎曰。政廳。以春坊爲之事。分付。秉模進前。予曰。內哭臨廳。自內。有不合之事云。何也。秉模曰。其時。御將。承　王大妃殿下敎。故一從御將指揮爲之。而事役忙急。未及稟達矣。予曰。都監姑不罷乎。秉模曰。例於　返虞日。罷之矣。
정조 0년 · 강
殯殿堂上金漢耆。都廳李秉模。命姑勿減下。
정조 0년 · 목
敎曰。　慈殿哭臨廳。有改修之役。　殯殿堂上金漢耆。都廳李秉模。姑勿減下都監之任。其令明日。監董物力。　殯殿處所前排。自有還下者。切勿新備。以此取用事。分付。
정조 0년 · 강
命李義鳳李顯永。準職除授。
정조 0년 · 목
敎曰。未準職而陞資。則古例準職云。況他都監都廳李秉模。亦以未準職。不爲加資。處分宜無異同。山陵都監都廳李義鳳。封閉官李顯永。竝準職除授。
정조 0년 · 강
命以廣達門爲差備。
정조 0년 · 목
敎曰。今則還御便殿。以廣達門爲差備。諸臣肅謝。皆於此門擧行事。分付。
정조 0년 · 목
以徐有防爲承旨。李獻慶爲司諫。
정조 0년 · 강
記事官崔禧延。以左議政金尙喆右議政鄭存謙附奏啓。
정조 0년 · 목
尙喆附奏以爲以臣等不爲差　祭。下敎截嚴。萬萬悚懍。而領相所遭。卽鞫案事也。臣等同參之人。諉之於委官。而有若無故者。寧有如許處義乎。　因山終事之地。係是莫重之地。雖以領相之情勢。亦不敢不進。則如臣之身帶總護者。尤未暇自恤。至參今日陪　祭。而夤緣冒沒。不惟有傷私義。亦恐反損國體云。存謙附奏以爲三　虞親祭時。亞終獻。不以大臣塡差。致勤飭敎。臣等有區區危蹙之情。首席所遭。事係鞫案。而同參按鞫之列。則豈可專諉委官。自處以無故者哉。啓　殯拭巾之任。因山覆土之役。揆以義分。不敢不膺命。而若夫夤緣事會。淟涊盤礡。非計之所敢出也。伏地戰恐。惟俟威命云矣。
정조 0년 · 강
遣假注書柳孟養。馳詣　元陵。奉審後。役處亦爲看審以來。
정조 0년 · 강
命朔　祭。當爲親行。令該曹知悉。
정조 0년 · 강
吏曹參議李秉鼎。上疏自引。賜批。
정조 0년 · 목
疏略曰。　虞祭亞終獻官。例以大臣塡差。而及至三　虞。諸大臣皆云有故。不得不以宗親儀賓。替塡　祭單。以致屢勤問備。親承責敎。達曙往復。不啻屢次。而時任兩大臣。終無變動。　享時已迫。又不得不以宗親儀賓。塡差於亞獻預差及終獻實預。方命之罪。伏地恭俟。而且於夜政。以未陞資之執義。曚然出代。昏謬之失。無以自逃。亟命攸司。重勘臣辜犯。抑臣有所遭之絕駭者。　山陵朔　祭獻官。差以一品。載在禮文。而目今崇品。惟戶曹判書鄭弘淳最無故。故臣果塡差矣。弘淳對臣以爲。方有陞資者。益捨吾差彼。臣以新資未肅拜之人。決難移差。答之。懇囑不聽。則弘淳狠怒暴發。辭氣俱悖。顧臣無似。忽逢非理之怒。抗顏職次。更無可論。乞賜鐫削。批以爾其勿辭。察職。
정조 0년 · 강
副司直金漢耆。疏辭新資。賜批。
정조 0년 · 목
批以陞資之命。寔遵舊例。卿其勿辭。仍卽監董焉。
정조 0년 · 강
諭左議政金尙喆右議政鄭存謙。
정조 0년 · 목
敎曰。史官之回。旣已書啓。卿等之處義。亦可謂之伸。何必更進箚子。而復待批答乎。目今上下之所益導率而勉勵者。豈不在於以實心。做實事乎。然則予之過慮於卿等之意。竊以爲。卿等。以決不遞之任。效彼時俗例讓之習。或恐近於虛文之歸。予不多誥。卿等擇之。況又大小祀典。必誠必謹。飭勵群工。予之曾所仰覩仰聞於　先大王時也。　因山纔過。當此親行 虞祀之日。有無故時任大臣。而不得塡差。將以宗親儀賓苟充。則事涉瀆矣。雖不畢言。卿等以追遠之誠。必當有所默認者矣。設欲陳箚。差待　祭後。尙未晚也。卿等之情勢。在於初 　虞再　虞之前。卿等之處義。欲於再　虞三　虞之間。予所以莫曉其故者也。又況日前三司之箚。曾無一言半辭之攙及於左右相。則與領相。大有間焉。予之敦勉。亦可見不强於難强意也。親押尙餘數時。其間足以造朝。卿等安心。勿辭。入參亞終之班事。遣史官。卽爲傳諭。與之偕來。仍敎曰。獻官單子還下。待時任造朝。修入。
정조 0년 · 강
命儀軌御覽件。勿爲磨鍊定式。
정조 0년 · 목
敎曰。儀軌雖有御覽件。不過爲自內之休紙。如欲藏置。又不過移藏江華。江華則自有史庫分上件。不緊甚矣。此後。儀軌御覽件。勿爲磨鍊事。分付各都監。亦爲定式遵行事。分付戶曹。
정조 0년 · 목
具衰服。棄輿。詣崇政殿月臺。降輿。就版位。承旨兪彦鎬。準祝訖。奉祝進前。予親押。乘輿。還齋殿。
정조 0년 · 강
命兵曹入直堂郞。幷罷職。
정조 0년 · 목
敎曰。闕中諸處。兵曹無不次知。而且淸道爲先。則焉敢若此。兵曹入直堂郞。竝罷職。
정조 0년 · 강
御齋殿。召見承旨洪國榮。
정조 0년 · 목
予曰。近來戰船致敗狀啓。不但忠淸道。各道亦多。此必不爲修繕之致。不可無飭勵之道矣。國榮曰。非但此也。道臣狀啓中。守令請罪。無令攸司稟處之請。此非狀啓之式例矣。
정조 0년 · 강
重推忠淸水使金麟瑞。罷領運差員李栢然等。
정조 0년 · 목
敎曰。近日戰船之破。接續登聞。專由於沿海諸鎭之初不修繕而然矣。今覽忠淸道臣狀啓。海美縣兵船之致敗委折。尤非他鎭之比。前後飭敎。何等嚴截。則該水使之尙無責效。已爲駭然。忠淸水使金麟瑞。爲先施以重推之典。領運差使員李栢然。海美前縣監李奎章。不善檢飭之罪。道臣旣已狀聞。施以罷職之典。凡諸奏御文字。各有體段。而今者狀啓中。請罪守令也。結語曰。宜有警責。而無令攸司稟處之請。若循例啓下。則下何司耶。自上特敎處分之外。無他道矣。然則太宂瑣矣。忠淸監司徐有臣。推考。
정조 0년 · 강
遞承旨李義翊。以鄭民始代之。
정조 0년 · 목
敎曰。左承旨許遞。前望單子。入之。
정조 0년 · 강
命入直外軍兵。令退去。
정조 0년 · 목
敎曰。間日行　祭之時。　祭畢後。當還內。而自三　虞。至四　虞間。有朔　祭。無空日。四　虞祭畢後還內。入直外軍兵。其令退去。行　祭時。亦勿待令。四　虞祭畢日待令。
정조 0년 · 강
分遣承旨。詣　元陵　弘陵。奉審以來。
정조 0년 · 목
元陵安　陵祭。在再明也。○敎曰。承旨卽禮房。而方帶副提調。明日。右承旨。傳香後。進詣　元陵。奉審。　祭物諸執事。摘奸以來。又敎曰。明日傳香後。左承旨。馳詣　弘陵。奉審以來。
정조 0년 · 강
詣　孝明殿。行夕　上食。
정조 0년 · 강
有政。吏曹參判徐浩修進。
정조 0년 · 목
以李在簡爲兵曹參判。黃景源爲左參贊。尹榮鎭爲泰安郡守。
정조 0년 · 강
罷黜古今島僉使徐翰修等。
정조 0년 · 목
兵曹啓言。卽見全羅監司李普行狀啓。則右水營新舊水使交龜時。管下各鎭兵符考閱。則古今島薪智島群山兵符。乃是右隻。當初只考其字號。未及審愼。符信甚重。今此錯誤。萬萬驚駭。前水使崔景岳罪狀。令攸司御處云。誠極駭然。今此三鎭誤佩。邊將宜施罷黜。而只論前水使罪狀。其在重邊事之道。不可仍置。古今島僉使徐翰修。薪智島萬戶李禹濟。群山僉使池日恒。竝罷黜。道臣李普行。請推考。允之。
정조 0년 · 강
遣承旨。詣　元陵。奉審。
정조 0년 · 목
敎曰。同副承旨。馳詣　元陵。外梓宮開金井。奉審以來。
정조 0년 · 강
大臣聯箚。懲討獜[麟:I-PERSON]謙兩賊。仍請亟賜允從。賜批。領府事金相福。判府事金陽澤金尙喆李溵。
정조 0년 · 목
批以靳允之意。已諭於庭批。更何多誥。仍命遣史官。傳諭。
정조 0년 · 강
行藥房入診于廬次。提調徐命善。副提調洪國榮。
정조 0년 · 목
命善曰。齒根受針處。今日何如。予曰。今則快差矣。
정조 0년 · 강
召見改建堂上具允鈺。及奉審承旨李得永于廬次。
정조 0년 · 목
予曰。改建役事。幾何爲之乎。允鈺曰。齋室小次。方施丹靑。而外役。擧動前。似當了當矣。允鈺曰。龕室依　宗廟例。爲之乎。從之。予曰。日氣。若是陰濕。土色何如。得永曰。土色如常矣。予曰。役軍。皆無病赴役乎。對曰。臣以上敎。勞問。則皆無事云矣。
정조 0년 · 강
命罪人尹莘起等。加刑推問。
정조 0년 · 목
刑曹啓言罪人尹莘起加刑。敎以。依前推問。又啓言李長煥及奴金伊加刑。竝敎以更加嚴刑。期於得情。
정조 0년 · 강
給靈光等邑渰戶恤典。
정조 0년 · 목
因全羅監司靈光等邑人物渰死狀啓。竝敎以。令本道。恤典擧行。
정조 0년 · 강
玉堂。聯箚懲討。賜批。副提學吳載純。應敎兪彥鎬。副應敎尹弘烈。校理鄭元始沈豐之。副校理徐有防鄭宇淳。副修撰李獻慶
정조 0년 · 목
批以其所條列。雖見沐浴之義。迄今靳允。意亦在焉。卿等。其須諒之。
정조 0년 · 강
詣　孝明殿。行三　虞祭。
정조 0년 · 목
具衰服。詣　孝明殿版位。行禮如儀。
정조 0년 · 강
追崇都監。以　眞宗大王　孝純王后追崇時造
정조 0년 · 강
主。來初一日推擇啓。
정조 0년 · 강
藥院口啓。請復膳。賜批。都提調鄭存謙。提調徐命善。副提調洪國榮。
정조 0년 · 목
批以。崩隕之慟。去益如新。何心復常。卿等止之。
정조 0년 · 강
藥院口啓。請　王大妃殿復膳。賜　諺批。
정조 0년 · 목
批以日月無情。痛頑命尙支之中。　因山奄過。至經三　虞。窮天之慟。去益罔極。今聞常膳之請。心事如新。此時。何忍進御乎。惟少定心懷。可以進御。勿慮焉。
정조 0년 · 강
領議政金陽澤。上疏自引。仍辭賞典。賜批。
정조 0년 · 목
疏略曰。臣於按鞫之日。力疾入參。眩氣潻劇。未能一一檢察。以致窮凶極惡之逆翔結案。按律之際。終未免爲昏錯之科。司直之論。迭相嚴斤。當被之罰。尙未見施。伏願亟降威命。伏聞都監賞典。混及於滓穢之身。乞卽收還。批以卿之一向控辭。不已過乎。卿位居燮理。職是寅亮。顧其職位。豈不艱且重歟。無一毫過不及之差然後。可以副此職位。辭之太過。亦是過於中者也。卿其安心。勿辭。至於賞典。卽是遵守彝典。何辭遜之有。亦爲勿辭。領受焉。仍命遣史官。傳諭。
정조 0년 · 강
詣　孝明殿。行朝　上食。
정조 0년 · 강
元陵獻官。命預差陞實。
정조 0년 · 목
敎曰。金吾方有擧行事。　元陵獻官。以預差陞實事。分付。
정조 0년 · 강
命中使別監及前縣監申暎。嚴問捧供。
정조 0년 · 목
敎曰。紀綱之掃地。而人不畏法者。厥惟久矣。雖然。聽政以後。操切而檢束此輩者。或可謂不怠。而未見令行而禁止。又有此犯禁之事。今則事屬令後。辜又故犯。若不倍前嚴處。則此輩何以知戢。二十六日。　陵所進詣中使別監之敺吏奪騎事。及　陵所園頭別監之侵漁民邑事。令禁府刑曹。當該中官及掖隸査問。而中官則以口招擧行。掖隸則趁不直告。杖問。待直招捧供。各該堂。登對以奏。內資寺下人之作弊。極爲無狀。該寺官員。若能束下。豈有此弊。從當處分。首犯下吏。令攸司。一體捧供以聞。抱川前縣監申暎之所爲。尤甚駭。痛朝家慮有此等之弊。始役之前。旣有儲置米會減之命。則該縣監。不有飭敎。尙無升合米之及民。有此勤運百餘馱之牛馬。不可尋常處之。令該府。嚴問口招。待直招捧供以聞。
정조 0년 · 강
命今秋京畿水操。停止。
정조 0년 · 목
敎曰。京畿水操期日。在於來月二十二日云。詰戎雖是重事。近者畿民之不得息肩。不下於湖西海西。其在一視之道。宜無異同。況習操之期。謁　陵之時。又將相値。今番。亦不過輪操云。今秋水操停止事。自備局。分付該水營。
정조 0년 · 강
今番謁　陵各樣所用。命以儲置米會減。
정조 0년 · 목
敎曰。來頭謁　陵。外方植炬。只晝停所待令。還宮時。日暮前。欲謁　永祐園。植炬一節。尤無可以作擺者。依此知悉。預爲分付。俾無吏鄕作奸之弊。今番謁　陵各樣所用。依前。以儲置米會減事。一體分付該道。
정조 0년 · 강
命臺啓中武弁。竝給牒敍用。
정조 0년 · 목
敎曰。近來臺論之鋤治太過。至及許多武弁。噫。兩賊當路之時。爲武弁者。沈屈陞遷。惟係此輩之嚬笑。則牀畏禍福。拚棄廉隅。元非異事。況或以體例而有知面者。或以迫隘而有踵門者。此皆不得已之致也。目今君臣上下所以圖理者。卽一心共貞也。惟彼武弁。亦無非我臣子。豈忍攪金銀爲一器。使不得偕造於從革之科耶。其令該曹。體予此意。無礙收用。惟才是用。惟人是視。勿以爲人而擇官。務令爲官而擇人。嗟爾諸武弁。聽此傳敎。莫懷憂懼之心。益勉圖報之道。
정조 0년 · 강
詣昌德宮　景慕宮時。軍兵宿衛。依時御所擧行。
정조 0년 · 목
敎曰。來八月十二日詣昌德宮。依前下敎留宿。十六日詣　景慕宮。軍兵宿衛。皆依時御所擧行。其他軍兵。待標信。卽爲解嚴。門則弘化門。只出宮時。除標信開門。詣　景慕宮時。當由敦化門。只敦化門金虎門。依例開閉事。分付。又敎曰。來十二日至十六日。詣昌德宮。當御　眞殿齋室。政院藥房以下。皆於本司。依時御所例入直。兵判則別入直。樂院。依例直宿。
정조 0년 · 강
命抱川前縣監申暎。罷　職放送。
정조 0년 · 목
義禁府啓言。抱川前縣監申暎。儲置米會減。尙無升合之及民。百餘馱牛馬。有勒運之擧。嚴問之下。泛稱遲晚。請刑推得情。敎以申暎之供。雖似然矣。本縣儲置米。果如渠言。設有不足之事。本道之如陽衿之斗邑。旣無此等之弊。則不但所供孟浪。渠意亦不過伊後惠廳會減之數。不及於先下之數爲慮故也。以此設意。若保之情。無望於此等邑宰。雖已移職。旣忽受民之心。則決不可畀之以百里之任。申暎罷職放送。
정조 0년 · 강
命祭監監察重推。另加嚴飭。
정조 0년 · 목
敎曰。昨夜三更三點。外儀整待可也。而至五點。而執事有未及詣班者。況祭監之任。總察諸執事者乎。晚時來到當該祭監監察。從重推考。自今夜。另加着意擧行事。分付嚴飭。
정조 0년 · 강
命使行返轅無恙。馳通鳳城探問。
정조 0년 · 목
敎曰。雨水過多。遼野之泥淖可知。使行想已返轅。無恙與否。馳通于鳳凰城將以聞事。分付。義州府尹。向者特敎探問。終歸漫漶。無探問之道則已。灣人之相通鳳城。鳳城之相通北京。有何不能知之之理乎。設置譯舌。此等微事。尙不能探偵。焉用此邊門爲哉。前府尹雖不可追勘。今番。着意爲之事。一體分付。亦令備局。撥馬知委。
정조 0년 · 강
追崇上　諡後頒敎處所。命以崇政殿擧行。
정조 0년 · 목
敎曰。追崇及上　諡後頒敎。討逆告布後頒敎日子。旣已啓下。處所。皆以崇政殿擧行事。分付禮曹。
정조 0년 · 강
延福殿。　景慕宮移　奉時祗迎處所。命磨鍊儀註
정조 0년 · 목
敎曰。　延福殿。　景慕宮移　奉時祗迎處所。大門內狹窄。以大門外隨地設次之意。更爲磨鍊儀註以入。
정조 0년 · 강
命承傳色中官削職。當該司謁罷職。掖隸科治。
정조 0년 · 목
敎曰。大小口傳政院啓辭。別監謄書牌子入啓。古例然也。今夜　祭享。三更一點。政院啓請留門。則誤以昨日領議政辭免上疏留院稟所書之牌。入啓。至四點而乃覺掖隸之誤着。　祀典。何等重事。標信。亦何等重事。則有此無前之事。幾乎時刻之差遲。事極駭然。當該掖隸。爲先除名。待明朝。令攸司。從重科治。不能檢飭承傳色中官。施以削職之典。當該司謁罷職。行首掖隸。自政院。囚禁科治。
정조 0년 · 강
延福殿。　景慕宮奉　安時。隨　駕前後廂。命各牌擧行。
정조 0년 · 목
敎曰。　延福殿。　景慕宮奉　安時。前後射隊。參酌磨鍊。隨　駕前後廂軍。依例。以各牌擧行。
정조 0년 · 강
景慕宮册印。動駕日。命奉詣權　安。
정조 0년 · 목
敎曰。　景慕宮册印。內入。旬間爲之。十二日奉詣本宮。權　安幄次。則多日權奉。事甚未安。十二日當詣昌德宮。此亦時御所。十六前日。擇吉內入後。還下。奉　安於仁政殿。動駕日。依禮文。奉詣權　安事。分付。
정조 0년 · 강
命中官姜德燁。旌義縣爲奴。
정조 0년 · 목
敎曰。因濫騎驛馹。敺打驛吏事。聞中官所奏。卽中官姜德燁云。本事猶是細故之細故。聞來不覺體粟而膽掉。此等妖宦之尙今偃息內侍之間。豈非意外之甚者乎。以今事端現發者。惟可見昭昭之理。聖國至於孥籍。而此宦之無故者。在朝廷刑政。尤萬萬顚倒。渠罪渠自知之。予不忍索言。當此孤危之日。決不可一刻置之於輦轂之下。以貽無窮之慮。中官姜德燁。濟州牧旌義縣。限己身爲奴。渠之戴頭之無恙。卽是寬典。此後。赦典勿揀事。分付牧使。
정조 0년 · 강
行藥房入診于齋室。召見兵曹判書具善復。寧邊府使金熤等。都提調鄭存謙。提調徐命善。谷山府使吳載紹。安東府使金尙默。中和府使李得永。德川郡守金相翊。楚山府使洪檢。綾州牧使李堉。臨陂縣令南鶴聞。靑松府使尹勉升。泰安郡守柳榮鎭。高靈縣監洪大顯。仁川府使金煕淸道郡守鄭持淳。山淸縣監鄭日煥。平澤縣監兪漢膺。大靜縣監金道爀。旌義縣監許★(叙/土)。
정조 0년 · 목
敎曰。此時民事方殷。　因山時上來守令及未下直守令。皆令今日內辭朝。○予謂熤曰。卿則必善爲之。予可無憂矣。予曰。寧邊有何弊瘼乎。熤曰。姑未得聞之矣。謂尙默曰。此亦善爲之人。存謙曰。出外。甚可惜也。謂得永曰。以乃父之子。必懋淸儉。治邑。無足憂也。下去。善爲之。謂吳載紹尹勉升曰。雖差員而特召者。益戒其撫摩之意也。其須善爲之。予曰。十二日昌德宮動駕留宿。及十六日　景慕宮動駕留宿時。扈衛軍兵。前例何如。善復曰。此與時御所同。昌德宮。則軍兵依例入直。　景慕宮。則當有墻外環圍軍矣。
정조 0년 · 목
敎曰。一欲下敎而未果。今日　祭物。多有未熟欠精之弊。典祀官設置之本意。果安在哉。當該典祀官。先汰後拿。下人。令本寺申飭。奉常正。其令口傳差出。
정조 0년 · 강
命內資下屬嚴勘。
정조 0년 · 목
敎曰。聞此內資寺下屬之供。不有禁令。侵漁於不當干之外邑。已極可駭。不徒此也。其所捧賂。尤萬萬無狀。向於公除前。已有此等事嚴處。則幺麼下吏。頑不知懼。不可不嚴勘。自該曹。考律嚴處。以懲日後。
정조 0년 · 강
左尹徐有隣。疏陳情勢。乞遞。賜批。
정조 0년 · 목
疏略曰。賤臣之得有今日。伊誰之賜也。惟彼凶賊之構誣臣。謀害臣者。其爲計也至密。至於恒簡諸賊。則臣旣無九齡之先見。以其居在近地。且兼同朝。間嘗與之往還矣。挽近以來。賊臣兄弟。猥蒙　先大王曁我殿下拂拭之恩。職名聯翩。不離於喉院雷肆之間。於是乎內懷忌克。外騰謗訕。時或逢着。形跡頓殊。必欲戕害忠良。快售綱打之計。而賤臣兄弟。亦未免餘波之及焉。不自意京兆新命。遽及此際。殊恩洪渥。洋溢一身。聸聆所及。莫不感涕。日昨之復隨冠冕。雖出於懲討爲重。叨謝是急。而至於當世之念。便同灰冷。今若依藉昭晣之恩。不思所以斂跡之道。則又安知其何樣駭機。伏在於冥冥之中耶。伏乞亟削臣本兼諸職。仍令選部。勿復檢擬。批以已盡俯燭。卿何過辭。勿辭。卽爲察任。
정조 0년 · 강
戶曹判書鄭弘淳。上疏自列。賜批。
정조 0년 · 목
惠郞新差單子。未及判下。而送言該曹。付軍職也。○批以軍職之在於啓下之翌日。卿其無乃未詳事實而然耶。卿其勿辭。
정조 0년 · 강
判敦寧李益炡。疏請獜[麟:I-PERSON]漢厚謙亟施邦刑。賜批。
정조 0년 · 목
批以已諭大臣之箚矣。
정조 0년 · 강
大司憲金相翊等。聯箚。請獜[麟:I-PERSON]漢厚謙按律。賜批。大司諫沈履之。執義李一曾。司諫申應顯。掌令柳榮鎭尹弼秉。持平沈有鎭金履厚。獻納朴天衡。正言姜★(亻+寅)。
정조 0년 · 목
批以已諭大臣箚矣。
정조 0년 · 강
大司憲金相翊等。再箚。請亟賜允兪。賜批。
정조 0년 · 목
批以旣啓且箚。一日再煩。予之爲悶。不但在於。疲於酬應也。卿等。停之。
정조 0년 · 강
工曹參議徐逈修。疏論獜[麟:I-PERSON]漢侄不拔政望。仍斥長銓賜批。
정조 0년 · 목
疏略曰。偶接政眼。則逆獜[麟:I-PERSON]兩侄之名。在於承旨望中。噫嘻。此何事也。若使獜[麟:I-PERSON]漢謂之非逆。則初不齊聲請討。可矣。苟非然也。庭討方張之日。遽擬近密於應坐之人。豈非怪駭之甚乎。大抵。自初聲罪獜[麟:I-PERSON]漢之辭。比厚謙不啻輕歇。不得已發啓。不得已庭請。爲銓官者。不敢拔其侄於政望。噫。彼銓長。非忠臣之侄乎。以忠臣之侄。顧惜逆臣之侄。已非常情之所及。而且銓長方典文衡。啓草多出其手。如許不誠之辭。宜其未足以孚格天心。殿下之靳允。良有以也。於目下懲討事。憤極欲死。不得不略擧其萬一而陳之。批以以吏判平日之心。豈其緩忽而然乎。
정조 0년 · 강
同知洪益弼。疏請改名行。賜批許之。
정조 0년 · 목
因其從子相纘。與相簡。同行列。相字請改以秉也。
정조 0년 · 강
命金吾滯囚。捧供以聞。
정조 0년 · 목
敎曰。金吾滯囚。可悶。令次堂。今日內。捧供以聞。
정조 0년 · 강
同義禁沈頤之等。聯疏。陳南間重囚。次堂不敢擧行。賜批。同義禁金載順。
정조 0년 · 목
批以重囚。似不可以次堂擧行。只時囚。捧供以聞。
정조 0년 · 강
召見總護使鄭存謙于廬次。
정조 0년 · 목
予曰。陰雨不霽。壙中。果無濕氣乎。存謙曰。極其乾燥矣。存謙曰。　因山日。各其司假家。依丁丑年例。自大臣爲始。令所帶衙門自當之意。分付何如。從之。
정조 0년 · 강
副提學吳載純等。聯箚。請獜[麟:I-PERSON]謙兩賊快賜處分。賜批。應敎兪彥鎬副應敎尹弘烈。校理鄭元始沈豐之。副校理徐有防鄭宇淳。副修撰李獻慶
정조 0년 · 목
批以予不多諭。卿等。觀於今日綸音之頒。而可以知予意矣。
정조 0년 · 강
以兪彥鏶爲持平。
정조 0년 · 목
敎曰。方當初政。其宜求助於山林。何循常例。副司果兪彥鏶爲司憲府持平。其令乘馹上來事。下諭。
정조 0년 · 강
時原任大臣。聯箚自引。賜批。領府事金相福。判府事金陽澤金尙喆李溵。右議政鄭存謙。
정조 0년 · 목
箚略曰。卽伏見工曹參議徐逈修之疏。攙論庭請。旨意非常。臣等誠不勝驚懍惶駭之至。臣等之前後庭請。凡幾遭矣。而誠淺辭拙。迄未得請。使兩魁。尙逭王章。詆斥之來。尙云晚矣。臣等雖無似。顧其職則大官。參居董率之地。實無以抗顏就列。伏乞亟罷臣等之職。仍勘臣等之罪。批以此非過自引咎者。卿等勿辭。亦勿引咎焉。仍命遣史官。傳諭。
정조 0년 · 강
承旨徐浩修。疏請綸音編刊。仍陳病乞遞。賜批。
정조 0년 · 목
疏略曰。臣伏見昨下綸音。益知諸賊表裏醞釀之情節。心寒而膽掉。髮竪而眦裂。誕告多方。刑期無刑。是殿下昭揭綸音之盛意。則臣等所以對揚休命者。亦豈無其道耶。至若採之事實。編之金石。于以明天理。正人紀。戊申之戡亂錄。乙亥之闡義昭鑑。已有　先朝可據之法例。伏乞下詢廟堂。速賜成命。庸作百世不刊之典焉。臣忽患毒腫。雜試藥石。猶未收效。昨今連不得仕進。伏乞亟賜遞免。批以予已思之。而姑不下敎。意亦有待。卿其勿辭。調理察任。
정조 0년 · 강
前縣令閔昌烈。疏請改名行。賜批。
정조 0년 · 목
疏略曰。亂逆恒烈。不幸近出於臣族弟。臣。名行相類。日昨臣之族叔百奮。陳疏請改之時。果未商議。字義之間。自有意見之不同。故臣泒則改之以爀字。伏乞特賜允可。批以。爾之改名事。許施。
정조 0년 · 강
三司聯啓。請獜[麟:I-PERSON]厚二賊正法。賜批。
정조 0년 · 목
批以。斷梁冀以死。豈俟終朝。寘士良以法。何待竟日。而迄今靳愈者。一則以其議親而猶䂊也。一則欲待中外之彰知凶賊之罪惡也。卿等。念予此意。使予欲全恩則趁卽停啓。欲守法則姑且遲待可也。
정조 0년 · 강
館學儒生金履寅等。上疏請獜[麟:I-PERSON]厚兩賊明正典刑。賜批。
정조 0년 · 목
疏略曰。日前以獜[麟:I-PERSON]厚兩賊懲討之義。仰瀆嚴廬之下。而竟靳兪音。忠憤益激。相率更籲。噫嘻。始以獜[麟:I-PERSON]漢之濫猾。濟以厚謙之狡惡。腸肚相連。威脅恐喝。靡所不至。　宗社之危。凛如一髮。思之及此。心骨俱冷。三司之爭。百僚之請。一例靳允。若此不已。則臣等不敢知不測之禍。伏在何地。竊以爲私恩不可以掩公法。常刑不可以遲一日。伏乞亟賜處分。明正典刑。批以縉紳章甫。次第請討。亦可謂大同。而予所靳許。意亦有在。爾等。退修學業。
정조 0년 · 강
命綸音。遍示百僚。下諭諸道。
정조 0년 · 목
敎曰。不敎而刑。孟夫子。豈不謂之罔民乎。今此綸音。布示中外。卽予欲使中外臣庶。明知凶賊之根柢。不歸於誑惑之科之意也。此傳敎。以綸音。正書一通。令政府遍示百僚。亦令政院。下諭諸道監司及居留之臣。到付日。各卽謄布列邑事。一體下諭。
정조 0년 · 강
召見承旨洪國榮。應敎兪彥鎬于廬次。
정조 0년 · 목
國榮曰。綸音雖已頒布。如此大文字。不可只以謄行。臣意。則以活字印出。廣頒八路。似好矣。予曰。予意亦如此矣。予曰。此綸音。將以印本廣布。持此草本。以活字印出。○敎曰。應敎兪彥鎬。進詣芸閣。監印以來。
정조 0년 · 강
命谷山府使吳載紹禁推。尋放送。
정조 0년 · 목
敎曰。吳載紹事。非問目下問者。付過放送。其令來待。
정조 0년 · 강
召見承旨洪國榮。谷山府使吳載紹于廬次。
정조 0년 · 목
予曰。予亦無可對顏面矣。予之所知者。以爲必不負國。旣有執贜於逆豎日記中。初欲先罷後拿。而十分思量。不此之爲。旋放禁推。至登筵席。欲聞其委折也。載紹挮泣而對曰。臣若負殿下。而與逆豎追隨。則天日在上矣。臣實無往宿逆竪家之事矣。命承旨。出示相簡日記。國榮披閱後。奏曰。臣更見其文勢。則非載紹宿渠家。錄其渠之穩宿也。予親覽。曰。更見之。果如承旨所奏矣。今則谷山可謂脫空。予心亦釋然矣。載紹曰。常時與渠。外雖親而內實岨峿。故。渠亦厭臣。臣豈有往宿會話之理哉。予曰。其須安心。出去。
정조 0년 · 강
命金寶篆文書寫官。付標以入。
정조 0년 · 강
命明日次對。再明日爲之。
정조 0년 · 강
召見承旨洪國榮戶曹判書鄭弘淳司直蔡濟恭于廬次。
정조 0년 · 목
予曰。綸音書置。未及出示大臣。特先召卿示之。有斤正處。奏之。濟恭曰。觀此多少辭語。在庭諸臣。孰能知窮凶極惡之如此之甚乎。此綸音頒下後。不可一向靳許。弘淳曰。目下所請允從。然後人心可定。世道可扶矣。
정조 0년 · 강
命時囚趙鎭禎等。嚴問口招。李奎緯等議處。申光復放送。
정조 0년 · 목
義禁府啓言。慈山府使趙鎭禎。邑山倉還穀幻弄發賣罪。請刑推得情。敎以本事外。山倉穀發賣事。卽又渠之所犯中大者。是則渠亦半吞半吐。漫漶納供。事極無嚴。嚴問口招。又啓言。瑞山前郡守李奎緯。更招後議處。允之。又啓言。龜城前府使尹彛復。僞作前府使反作文書。各倉穀幻弄私用罪。請刑推得情。敎以原供辭。極甚窘遁。旣無所犯。則渠豈經年之後。自備千石之價。送於該吏。其所違端。不啻明白。當此激濁懲墨之日。傳敎拿問。何等嚴重。則焉敢游辭發明乎。渠之名。聞之久矣。若不直招。當各別嚴刑。期於取服而後已。嚴問口招。捧供以聞。又啓言。樂安前郡守林世載。稅船晚時裝發。至有臭載之境。陳省文書。塡以三月。欲爲倖免之計者。固已可駭。請刑推得情。渭原前郡守鄭忠達。稱以剩餘。幻弄倉穀。發賣私用罪。請刑推得情。竝敎以除刑推。議處。又啓言。本府都事申光復。未諳府例。奏對顚錯。請刑推得情。敎以分揀放送。
정조 0년 · 강
差下金寶篆文書寫官。金相福。
정조 0년 · 목
國葬都監。啓請差下也。
정조 0년 · 강
賓廳啓請獜[麟:I-PERSON]厚兩賊正法。賜批。領府事金相福判府事金陽澤金尙喆李溵。右議政鄭存謙。
정조 0년 · 목
相福等啓言。獜[麟:I-PERSON]漢難赦之罪。有十二焉。以三不必知。陳於　先王。其罪一也。　先王下代聽之　命。使近臣書之。則乃敢揮手止之。其罪二也。兩賊密布瓜牙。使殿下不得解衣而寢。其罪三也。危機迫在呼吸。而殿下至令宮僚捨去避禍。其罪四也。以御將執手之說。泥峴竊柄之言。煽動內外。其罪五也。重臣之章。辭嚴義正。而乃敢嫉之如讎。其罪六也。兩賊粧出翔雲。斥宮僚之不謹溫室。其罪七也。先王臨門試士。則朝呈翔雲之書。暮售翻覆之計。其罪人也。兩賊推引趾海。欲置百僚之上。又使相簡恒烈。矯誣殿下。其罪九也。商輅書以重臣疏。歸之於機關陰秘。景象危怕。其徒筆之於書乃如此。其罪十也。若淵感館錄之恩。肆然陳章。稱以國邊之人。兩賊之所幻出者。明矣。其罪十一也。善海書所謂陰慘。與商輅機關之說。相爲表裏。獜[麟:I-PERSON]厚黨與之盛。亦可知矣。其罪十二也。綸音之下。臣等奉讀。益不勝悲憤之心也。伏乞快正兩賊于法。批以欲使今日大小臣僚。知凶賊之顚末。以綸音書下。卿等。與百僚知悉。
정조 0년 · 강
玉堂聯箚。請亟誅獜[麟:I-PERSON]厚二賊。賜批。副提學吳載純。應敎兪彥鎬。副應敎尹弘烈。校理鄭元始沈豐之。副校理徐有防鄭宇淳。副修撰李獻慶。
정조 0년 · 강
三司聯箚。請亟許入對。賜批。大司憲金相翊。大司諫沈履之。副提學吳載純。執義李一曾。副應敎尹弘烈。掌令尹弼秉柳榮鎭。持平金履厚。獻納朴天衡。校理沈豐之鄭元始。副校理徐有防鄭宇淳。正言姜★(亻+寅)。副修撰李獻慶。
정조 0년 · 강
副護軍李長燁等。上疏討逆。賜批。
정조 0년 · 목
批以可見大同。而靳許。意在矣。
정조 0년 · 강
司諫申應顯。疏請獜[麟:I-PERSON]謙兩賊正法。金相翊竄配。賜批。
정조 0년 · 목
疏略曰。獜[麟:I-PERSON]謙兩賊之罪惡。充塞兩儀。苟有血氣知覺者。莫不欲食肉寢皮。中外之彰知如是。而殿下尙有所待者何也。伏乞亟降兩賊正法之命。昨冬代理之　命。卽堯舜授受之心也。一國臣庶之所以於戲不忘者。尤在於此　玄宮之狀。固宜表出闡揚。而撰進大臣。秖以時相不能贊揚六字說去。漫漶寂寥。全沒事實。臣謂誌狀中此一節。不可不改撰。而大臣誤撰之失。亦不可無規警也。大司憲金相翊。行已詭秘。儼作窩主。以今番相簡之招觀之。相翊力請結婚於其父趾海云。論其心跡。雖謂之腸肚相連可也。臣謂相翊都憲之任。爲先刊改。仍施竄配之典。斷不可已也。批以誌文事。此非如是指摘者也。金相翊事。何必深誅。爾其勿辭。察職。
정조 0년 · 강
金吾。以判府事金陽澤待命啓。
정조 0년 · 강
諭判府事金陽澤。
정조 0년 · 목
敎曰。以過情之言。昨日攻吏判。今日斥大臣。設使其言是也。當此朝象未定之時。予之所以任事者。如是䑛括。殆同挾雜。良可異也。金判府事。如已出去。與時原任同爲入侍事。遣史官。傳諭。
정조 0년 · 강
遞吏曹判書李徽之參判權噵。
정조 0년 · 목
敎曰。其在禮使之道。宜許一遞。吏曹判書李徽之參判權噵。本職許遞。
정조 0년 · 강
以黃景源爲吏曹判書。前望也
정조 0년 · 목
敎曰。吏判待下批。牌招開政。參判二望。而一則在外。一則外任。問于大臣。備三望以入。
정조 0년 · 강
復拜金陽澤領議政金尙喆左議政。中批也。
정조 0년 · 목
敎曰。領議政勿待命事。遣史官傳諭。
정조 0년 · 강
命館學齋任。來詣政院。親受綸音。
정조 0년 · 강
遞判義禁朴宗德。
정조 0년 · 목
敎曰。判義禁改差。今日政差出。待下批。牌招。
정조 0년 · 강
召見時原任大臣以下于興政堂。領府事金相福。判府事李溵。右議政鄭存謙。仁陽君李景祜。戶曹判書鄭弘淳。吏曹判書黃景源。刑曹判書李溎。司直李徽之。兵曹判書具善復。參判鄭好仁。副提學吳載純。大司憲金相翊。大司諫沈履之。左尹徐有隣。同義禁沈頤之金載順。副司直趙㻐。寧邊府使金煜副應敎尹弘烈。執義李一曾。掌令柳榮鎭尹弼秉。校理沈豐之。副校理鄭宇淳徐有防。正言姜★(亻+寅)。副修撰鄭元始李獻慶。承旨李義翊。
정조 0년 · 목
請對也。○敎曰三司諸臣退去。所懷書入。○相福曰。臣等連日庭啓。尙靳一兪。不勝抑鬱。奉讀綸音不覺心戰骨驚。伏承兪音。然後可以退出矣。予曰。洞諭之文。欲使卿等知之。予非謂厚獜[麟:I-PERSON]之無罪。亦非爲外戚而有所顧惜也。特有所思故耳。存謙曰。殿下明知其兩賊罪惡之如此。尙靳一兪。臣等之抑鬱。當如何哉。濟恭曰。殿下每以有所思。更商量等敎答之。實非臣等之所望於殿下者也。予曰。大臣故。如是矣。諸臣齊聲奏曰。渠之負犯。豈可以大臣論之乎。予曰。夕奠不遠。卿等。其退去。
정조 0년 · 강
以吳載純爲承旨。前望也。
정조 0년 · 목
敎曰。副提學吳載純爲都承旨。牌招。其令察任。
정조 0년 · 강
命領左相卽爲入侍事。遣史官傳諭。
정조 0년 · 강
遞李漢膺兼帶捕將。以張志恒代之。中批也。
정조 0년 · 강
諭領議政金陽澤左議政金尙喆。
정조 0년 · 목
敎曰。以卿等所請者。方欲下敎。卽爲入侍事。史官傳諭于領左相。
정조 0년 · 강
有政。吏曹判書黃景源進。
정조 0년 · 목
以徐浩修爲吏曹參判。李敬養朴天衡爲修撰。韓光會爲判義禁。
정조 0년 · 강
推吏曹判書黃景源。
정조 0년 · 목
敎曰。洪檍。以灣査未了。纔遞騎堂。又復首擬。大是不察。當該銓堂。推考
정조 0년 · 강
召見三大臣于興政堂。領議政金陽澤。左議政金尙喆。右議政鄭存謙。
정조 0년 · 목
敎曰。判義禁。先入侍後謝恩。○陽澤曰。臣等。不顧私義。有除輒膺。萬萬惶懍不安。予曰。此何等時。而輔相。豈可引義不出乎。予曰。予每欲處分。而惟恐　慈宮之不安。尙稽未果。今日以此悶慮之意。仰稟則　慈宮敎以私恩雖勝。不可以少伸。王法至嚴。不可以終屈。庭籲臺啓。屢日相持。何必顧余不安。而可損國體乎。承此　德音。予志大定。今當處分矣。判義禁韓光會進前。予曰。判義禁。出去。考其謄錄以來。光會回奏曰。考見謄錄。則只有大臣賜死。而大臣以下賜死之例。實無可考處矣。陽澤曰。逆獜之罪。只以賜死勘斷。則當未洩輿憤矣。至於厚謙之賜死。尤是失刑矣。予曰。不捧結案。故只施以賜死之律矣。陽澤曰。厚謙之罪豈以未結案論之乎。予曰。古亦有如此之例矣。
정조 0년 · 강
命罪人獜[麟:I-PERSON]漢厚謙。賜死。
정조 0년 · 목
敎曰。洞諭之綸音。昭布罪惡。公法不可屈。輿論不可遏。古今島荐棘罪人獜[麟:I-PERSON]漢。慶源府荐棘罪人厚謙。竝賜死。
정조 0년 · 강
國葬都監。以　誌文釐改處。付標以入啓。
정조 0년 · 강
命討逆頒敎。　因山後擧行。陳賀安徐
정조 0년 · 목
禮曹啓言。今番討逆告布。不容少緩。告　廟　社頒敎進箋陳賀等事。請擇日擧行。允之。敎以待　因山後。　上告下布。依例擧行。外方只進箋文。陳賀安徐。
정조 0년 · 강
差下國葬都監堂上韓光會。
정조 0년 · 강
領議政金陽澤。箚陳病狀。乞遞。賜批。
정조 0년 · 목
批以予意已悉於昨日入侍。卿何過辭。一時微恙。自可勿藥。賓對有命。卽爲入侍焉。
정조 0년 · 강
以徐有大爲北兵使。備薦也。
정조 0년 · 목
予曰。昨日綸音。急急呼書。故字句間未及校檢。或有可改處乎。領議政金陽澤曰。別無可校正者矣。左議政金尙喆曰。今番獄事後。當作一册子。頒示中外似好矣。予曰。當商量爲之矣。陽澤曰。備局副提調之不出。厥惟久矣。左承旨洪國榮。年雖少。聰敏幹事者。副提調差下何如。予曰。左承旨。旣經副學吏議。副提之任。倘來之職。予非謂資歷之不足。亦非惜淸顯於此人。豈可獨以聰敏稱之而已乎。向日帳前。略諭其槪。以此觀之。其爵秩。猶以爲卑。若差此職。不當一二日辭免。予甚孤危。不可暫時捨之。且此人豈特以聰敏稱之也。自在春坊。一心保護。飽經艱難。㭓棄死生。惟此一人。今予君臣。殆同草昧際遇。予所以倚毗者。亦惟此一人。若以勳勞言之。予之所負者。多矣。
정조 0년 · 강
命忠淸黃海兩道秋操。停止。
정조 0년 · 목
領議政金陽澤啓言。忠淸黃海。令秋水操。當行之。而今番國役時。木物輸運之際。列邑之民。用力多矣。誠甚可矜。朝家不可不軫念矣。予詢左右相。左議政金尙喆曰。國役旣䌓。民力又疲。姑人之休息。亦無妨矣。右議政鄭存謙曰。民力旣殫於運材。宜有息肩之道矣。敎以今番都監材木輸運之時。用民之力。不些。詰戎雖是有國重事。息肩之道。亦不可不念。忠淸黃海兩道。今秋水操停止事。分付。
정조 0년 · 강
差下備局有司堂上蔡濟恭徐浩修。
정조 0년 · 목
因領議政金陽澤啓稟也。
정조 0년 · 강
減下　國葬都監堂上徐命善。差下韓光會。
정조 0년 · 목
命善時帶內局提調。勢難兼察也。
정조 0년 · 강
山陵事役物力。命量宜分劃。
정조 0년 · 목
總護使金尙喆啓言。　山陵事役物力。猶多不足。太僕廚院錢伍千兩。量宜分劃之意。已與右相相議。此外兵曹木貳拾同。戶曹米肆百石。一體輸送事請分付。從之。
정조 0년 · 강
大輿替運。命以十二運磨鍊。
정조 0년 · 목
兵曹判書具善復啓言。　因山時　大輿替運。以十運磨鍊。啓下矣。日熱若此。二運加磨鍊事。自　國葬都監。移文臣曺矣。輿士軍有裕。以十二運。請磨鍊擧行。從之。
정조 0년 · 강
永祐園祭器庫。命一體營建。
정조 0년 · 목
禮曹判書徐命善啓言。　永祐園。初無祭器庫。藏置於公需間云。事體未安。依他　陵園例。今番碑閣營建時。一體營建。請以爲奉安祭器之地。從之。
정조 0년 · 강
遞承旨吳載純。以洪國榮代之。
정조 0년 · 목
敎曰。知申所達。可知其難强。卯酉本職許遞。前望單子入之。○敎曰。都承旨。三院副提調例兼。房仍。又敎曰。都承旨洪國榮。所招謝恩。仍卽修省記。入直。
정조 0년 · 강
拿前平安兵使崔東岳。緘推時兵使李國賢。
정조 0년 · 목
因平安監司徐命膺狀啓。敎以此等戎政。前所未聞。前平安兵使崔東岳。令該府。今日內。拿問定罪。捧口招。持草供入侍。時兵使李國賢。矇未覺察。緘辭。從重推考。
정조 0년 · 강
命輿士從事官棍問。郎廳捧招。
정조 0년 · 목
敎曰。日熱如此。而許多輿士軍。何爲而使之闕外呼訴之境乎。兵判來詣闕外。開坐輿士從事官。爲先棍問其委折。當該郞廳。令該府處之。捧口招持草供入侍。從當下敎矣。
정조 0년 · 목
敎曰。昨今筵中。已諭予意。而三司若復一向堅執。則是使予無以慰　慈宮之心。此非予過去之辭敎。卽心腹之諭也。今日執法之臣。竝須知悉。
정조 0년 · 강
頒賜御製綸音于諸臣及京外。
정조 0년 · 목
敎曰。御製綸音。白綿紙拾件內入。五處史庫。議政府六曹政院玉堂春秋館校書館太學四學各藏一件。內而京兆五部。外而八道兩都留府諸道四長官。各賜一件。其餘侍從三品以上。單子書入。下批頒賜。
정조 0년 · 강
召見承旨洪國榮鄭民始于廬次。
정조 0년 · 목
敎曰。副提調。持加減心腎湯。入侍。○國榮曰。一院之長。何等重任。而如臣無似。猥叨是職。人器不稱。只切憂懼。予曰。每循知申謙挹之忠。屢越加資。而至於此任。不必過辭。予曰。院隸之作弊事。頃已申飭。今又犯禁。注書若能檢飭。則何敢如是縱恣乎。民始曰。注書非不申飭。而每有作拏之弊。臣等亦爲惶悚矣。
정조 0년 · 목
敎曰。院隸之不擇。卽是注書之不察。注書若能事事。豈有實使令之所犯若此乎。院隸之向者敺打軍門將校。已極駭然。則今又犯禁。若是無嚴。當該上注書柳孟養。從重推考。此後。更以使令之事入徹。則注書焉逭不察之罰。以此嚴飭。
정조 0년 · 강
頒　列聖御製于諸臣。
정조 0년 · 목
敎曰。　列聖御製。奉朝賀時原任大臣承旨玉堂先朝編次人。校正堂郞翰注。各頒一件。御將錦城尉昌城尉。亦給一件。續編。則奉朝賀時原任大臣先朝編次人承旨監印郎廳。各頒一件。明日安寶。
정조 0년 · 목
敎曰。我國凡事。雖甚疏漏。標信發兵。何等重事。則標信之掛針貫絲。內安啓字。外署御押。厥數爲千三百丈。每於御極之初。與牙標。同爲造入。自內已有在前草記謄錄。今番初不造入。亦不提稟。事極疏忽。內下見樣。卽令造入。
정조 0년 · 강
命判義禁韓光會遞差。次堂捧供。
정조 0년 · 목
敎曰。觀此禁府議處結語及問目。措辭全不別白。已欠讞獄之體。而至於趙曮供辭。雖與拒逆有異豈可以此等供辭。歸之自服。輕請詳覆乎。又況奏御文字。何等重大。無踏印。不着銜之啓目入啓。事極希闊。失亦非細。身爲判堂。焉旣飭勵。判義禁韓光會遞差。其代。明日政擇差。待下批牌招。時囚滯囚可悶。皆令議處。○敎曰。判金吾。旣已處分。其令次堂捧供入侍。
정조 0년 · 목
敎曰。觀此李采之供。與從事之供。不但逕庭。此等小事。如是欺隱。可乎。采是該寺微官。則鞭打部將。已極放恣。雖欲罷坐。一房旣有他郎廳。何不邀來面代。使數千民人。當此極熱。致有此彷徨道路。至於竟夕之擧乎。不可而拿問薄勘懲其罪。令該府照律。從重勘處。
정조 0년 · 강
命時囚鄭忠達等議處。尹彝復等更爲嚴問。李奎緯照律。
정조 0년 · 목
義禁府啓言。時囚鄭忠達林世載請議處。竝允之。又啓言。尹彝復嚴敎曰招之下。終不直招。請刑推得情。敎以尙有十倍百倍於彝復者。不必更問。而其在獄體。不可輕易酌處。彝復敢復發明於今日朝廷乎。更爲嚴問口招。又啓言。趙鎭禎口招。山倉穀事。旣已自服。請議處。敎以趙鎭禎之吐實與不吐實。除之。其所嚴問。卽山倉穀及邑倉穀。則鎭禎之招。不過以山倉穀納招。至於邑倉穀。初不擧論。而本府之只以一段直請照律。猶恐或遲。此回啓。勿施。待明日。更爲捧供以聞。又啓言。李奎緯新舊伯囁喋之說。旣以風聞自服。不審之失。在所難免。請以此照律。允之。
정조 0년 · 강
以李漢膺爲右捕將。口傳也。
정조 0년 · 강
吏曹判書黃景源。疏辭新除長銓之任。賜例批。
정조 0년 · 강
吏曹參判徐浩修。疏辭新除亞銓之任。賜例批。
정조 0년 · 강
正言洪樂淵。疏陳母病。乞遞。批許救護。
정조 0년 · 강
修撰朴天衡。疏請罷科榜李俊永屛裔。黃景源譴罷。賜批。
정조 0년 · 목
疏略曰。惟彼諸賊。皆以權門勢族。其所獎拔。皆其死友也。血黨也。雖以昨夏科榜觀之。其恣意循私。援植黨與。昭不可掩。則特罷其榜。在法當然。伏願特降革罷之命。以杜私逕。以快人心。　獻陵令李俊永。本以尹養厚之押客。人皆唾罵。見棄名流。臣謂亟施屛裔。吏曹判書黃景源。初當銓地。必以此人汲汲甄復者。抑何意哉。物情俱駭。不可不施以譴罷之典。批以科榜事。其中最細微之事。而所請則雖甚當。第有玉石俱焚之慮。更當商量下敎。吏判事依施。李俊永。屛之田里。
정조 0년 · 강
三司聯啓討逆。賜批。大司諫沈履之。執義李一曾。司諫申應顯。應敎兪彥鎬。掌令柳榮鎭尹弼秉。校理沈豐之鄭元始。副校理徐有防鄭宇淳。正言姜★(亻+寅)。修撰李敬養朴天衡。副修撰李獻慶
정조 0년 · 목
聯啓以爲。請文女按律。厚謙母。依律處斷。付處罪人申晦。亟施遠竄。門黜罪人韓翼謩。中道付處。請令王府。快施顯戮。仍擧孥籍之典。批以不允。至於孥籍事。昨日下敎。不啻丁寧。則或未及聞知而繼發耶。須宜深思。毋使予復聞此啓馬焉。
정조 0년 · 강
分遣承旨　景慕宮奎章閣。奉審。
정조 0년 · 목
敎曰。都承旨。　景慕宮奉審。左承旨。奎章閣奉審以來。
정조 0년 · 강
行藥院入診于廬次。都提調鄭存謙。提調徐命善。副提調洪國榮。
정조 0년 · 목
予曰。　惠慶宮。春夏以後。　氣候常不平。且心懷常作惡。調理之劑。議定進服。似好矣。醫官吳道炯曰。前日所進歸脾湯。加減進服。似好矣。予曰。向日帳殿。此承宣本末。已諭於大臣矣。昨日領相所奏年少聰敏云者。誠爲慨然。譯學有年少聰敏之窠。以此言之則可矣。至於備局副提之任。非聰敏之人。可堪爲者也。雖如注書之微末小官。稍有養望者。則不可以聰敏二字。輕易指目矣。首揆之於承宣。雖爲藉言之。在承宣。還爲疲惱矣。彼承宣。體貌雖小。局量則大矣。若如領相之言。副提調。必以聰敏者任之。則大臣。其可以老耄者用之乎。大臣之薦人。固當稱其器量而言之也。何若是爲說也。存謙曰。承宣在此。而古人內擧。不避親臣。豈顧戚分之小嫌而不言乎。承宣功存　社稷。臣則知其有扶　社之功矣。臣對領相時。以此酬酢矣。
정조 0년 · 강
惠慶宮進服歸脾湯。前方中。去黃茋[芪:I-OBJECT]加香附子牧丹皮各一錢。縮砂七分。五貼式。命日次製入。
정조 0년 · 강
命副提調持加減心腎湯。入侍。
정조 0년 · 강
命輿士大將李柱國罷職。郎廳重勘。
정조 0년 · 목
右議政鄭存謙啓言。昨日闕外。有輿士軍聚會亂聒之擧云。事關紀綱。極爲駭然。當該大將罷職。當該都監郎廳。今已就拿。請從重勘罪。從之。
정조 0년 · 강
以李在簡爲承旨。
정조 0년 · 목
敎曰。禮曹參議李在簡。承旨徐授。
정조 0년 · 강
重推兵曹判書具善復。吏曹參判徐浩修。
정조 0년 · 목
敎曰。輿士大將。以禁軍別將首擬。許多禁軍將。以代將。兼領於動駕之時乎。其涉不察。兵曹判書具善復。從重推考。改擬以入。○敎曰。御廬次之時。則不待還御便殿之下敎。任意開政於他處。此判書之過也。而至於今日屢次下敎。判書以疏批未下。旣已書啓。則經午不啓。殊涉稽忽。吏曹參判徐浩修。從重推考。又敎曰。獨政之意。旣以史官。屢次下敎。則終乃疊啓而後已。此何義意。此啓辭。勿施。當該銓官推考。下吏。令攸司科治。
정조 0년 · 목
以辛應三爲獻納。李徽之爲左參贊。蔡濟恭爲判義禁。金道爀爲大靜縣監。
정조 0년 · 강
以李敬懋爲陪往大將。口傳也。
정조 0년 · 목
敎曰。亞將之人云。李敬懋爲輿士大將。禁軍別將。擇擬。
정조 0년 · 강
遺衣。命依庚子丁丑例。勿造櫃子。
정조 0년 · 목
敎曰。　遺衣事。曾已下敎。而該都監。尙不聞之云。今番。依庚子丁丑例。勿造櫃子。　發靷時。自內。盛於函。內出。則奉安架子。到　山陵。下　玄宮時。先安　梓宮上。次覆柩衣。一依補編受　敎擧行。所盛函。卽　列朝相傳之物。事畢後。內入事。分付。
정조 0년 · 강
命儀禮通解刊印。停止。
정조 0년 · 목
敎曰。儀禮通解刊印。必多虛費。且欲進講。自內餘件。足以分排。竝爲停止事。分付兩南。星火知委。
정조 0년 · 강
賜注書柳孟養弦弓。
정조 0년 · 목
敎曰。注書柳孟養。膂力過人。記注之才筆力亦過人。其涉可尙。內賜弦弓一張。君賜不可無謝。雖冒雨何妨。其令謝恩。
정조 0년 · 강
命金吾開坐。明日爲之。
정조 0년 · 목
敎曰。判義禁蔡濟恭。再招不進。事極未安。待明朝。牌招開坐。
정조 0년 · 강
命趙曮。減死定配。
정조 0년 · 목
義禁府啓言。時囚趙曮。道臣査啓中。六十萬貪贜之罪。旣已自服。依傳敎。報議政府。請詳覆施行。敎以觀此供辭。眞所謂渠罪渠自知之。若用懲貪之律則三尺不施於曮。卽何哉。雖然。西土之曉諭。其子之自刎。足以當述海之杖。義孫之刑。況一招卽服。不敢爲發明之計。所犯雖重。其心可見。前此贜吏處分之敎。屬之宥旨前事。已示微意。獨於曮。豈可無參酌之道乎。趙曮。永錮其身。減死定配。
정조 0년 · 강
命秋曹囚具宗瑞分揀。尹莘起等加刑。
정조 0년 · 목
刑曹啓言。吏曹書吏具宗瑞。因傳敎。令攸司科治。旣以遲晩。請考律科罪。敎以分揀放送。又以罪人尹莘起。奴金伊。加刑啓。竝敎以更加嚴刑。期於得情。
정조 0년 · 목
義禁府啓言。趙曮。金海府減死定配。請押送。允之。
정조 0년 · 강
弘文館。以法講時進講册子問議啓。
정조 0년 · 목
本館啓言。法講時進講册子。就議于領事。則領議政金陽澤左議政金尙喆右議政鄭存謙以爲。論語一部。雖是從前熟講之書。來頭法筵。先講此書。更加溫繹。以爲合宜云。何以爲之。敎以論語旣三講。春秋及周易則已有　先朝定奪。兩經中何經先講當否。問于領事及在外儒臣以奏。
정조 0년 · 강
差下　魂殿都監堂上李溎。
정조 0년 · 목
黃景源罷職代。本都監啓請。差下也。
정조 0년 · 강
以林仁浩爲童蒙敎官。初仕也口傳也
정조 0년 · 강
命平澤縣監洪彬刊改。繕工監役李有榦削板。
정조 0년 · 목
彬等。以厚賊狎客。執義李一曾啓請也。
정조 0년 · 강
判義禁蔡濟恭。上疏自列。賜批。
정조 0년 · 목
疏略曰。臣於前月帳前鞫囚之日。以按獄頗疏。嚴敎荐及。譴罷繼降。人臣之分。莫急於懲討。而秖緣精神昏瞶。自陷重罪。曾未幾日。恩敍特下。繼之以金吾寵徐。天牌荐辱。而僨誤之地。不可復據。伏乞鐫削。以靖私義。批以卿何過辭。其卽膺命。仍爲開坐。
정조 0년 · 강
應敎兪彥鎬。疏陳母病。尋鄕。賜批。
정조 0년 · 목
批以爾其勿辭。往護。俟母病少間。卽爲上來察職。
정조 0년 · 강
工曹參議徐逈修。上疏自引。仍乞遞。賜批。
정조 0년 · 목
疏略曰。臣目見討逆之不嚴。妄陳一疏。伏見傳敎下者。以攻吏判事。至有過情䑛括挾雜等嚴敎。誠不勝惶悚慙恧之至。臣積受時輩之疑怒。幾危幸全。斂退之計。已決于心。則有何私惡於稍欲自好之吏判。必欲䑛括而後已耶。第其政注間。做錯不小。且其地處自別。臣之責備者。可謂待之厚矣。兩賊之大勢。雖曰已傾。臣之受人疑怒。與前無異。臣之斂退之計。於是益決矣。伏乞亟遞。仍許斥退。批以所辭太過。爾其勿辭察職。
정조 0년 · 강
副司果洪鳴漢。疏請改名行。賜批許之。
정조 0년 · 목
鳴漢。與獜[麟:I-PERSON]漢同名行。請改名明浩也。
정조 0년 · 강
大司成閔百奮。疏辭新除泮長之任。仍自引。賜批。
정조 0년 · 목
疏略曰。惟此賢關之任。卽虞朝之敎胄也。周禮之成均也。此爲何等職責。而擬差之際。初不留難。駁正之論。迄又無聞。今若冒復蹲仍。則其貽辱淸朝。果如何哉。伏乞亟命遞改。在囚人李奎緯前後供辭。在臣處義。終有所不容泯默。蓋臣當初罷狀。語涉率口。及承聖敎。臣固自訟。至若本事委折。只是公法之所不獲已。今其盛氣噴薄。必欲甘心者。果何意哉。苟使臣威望素著。則豈至論一守令。輒遭反罵。終歸於辱命之科哉。人言可畏。私義多慙。此又臣難冒之一端也。批以卿其勿辭。察任。
정조 0년 · 강
副司直權噵。上疏自引。賜批。
정조 0년 · 목
疏略曰。臣衰朽庸鈍。斷不合於銓衡之任。而適當大政。黽勉暫膺。早晚僨誤。固已自料。乃者。工曹參議徐逈修疏出。而以逆獜[麟:I-PERSON]諸侄。不拔喉院之望。論斥首銓。臣亦伊時同參政席者也。未及覺察。以致當拔而不拔。人言之來。臣實知罪。繼而臺啓峻發。恭竢譴罰。聖度包荒。只命許解。玆將自引之章。敢暴宸嚴之下。亟命治臣辜犯。批以卿勿過辭。察任。
정조 0년 · 강
右參贊李徽之。上疏自引。兼陳應避之嫌。乞遞。賜批。
정조 0년 · 목
疏略曰。臣得見工曹參議徐逈修疏。以臣前日政望中。不拔逆獜[麟:I-PERSON]兩侄之名。大加論責。臣誠瞿然悚懍。夫承宣之望。非自排擬。只循例故。忙遽之中。未及覺察。自歸罪科。嚴正之論。臣實拜受。聖明俯察。不待仰暴。此心已明。臺啓又發。情跡冞蹙。特諒私義。許遞本職。曾未幾何。新除遽降。顧臣癡騃之性。觸處生疣。莫如急謝榮途。俾遠駭機。以保生成之澤也。且臣所帶之職。與領議政臣金陽澤。有親査應避之嫌。揆以法例。在下當遞。伏乞亟遞臣本兼之職。批以業已悉燭。卿之所引太過。卿其勿辭。疏辭。令該曹照例稟處。
정조 0년 · 목
予曰。自曉。右臂忽有不仁之症矣。國榮曰日氣陰濕之時。易致此等症候。下情不勝憂慮矣。招問吳道炯似好矣。予曰。吳道炯入侍。予曰。今曉。右臂有微痛之漸。此是何症。道炯曰。此經絡痰候。而日氣陰濕之時。若或觸寒。則致此症候矣。國榮曰。當進何劑。道炯曰。以陳皮木瓜海東皮三種。作茶進御。則似好矣。予曰。然則書出榻敎。自外前入。
정조 0년 · 강
命鐵原府使。待密符。辭朝。
정조 0년 · 목
敎曰。鐵原府使。待密符上來辭朝。該邑夫馬留滯。可悶。密符還納中。最近處。嚴飭邸吏。其令催促來納。
정조 0년 · 강
召見藥房副提調洪國榮于廬次。
정조 0년 · 목
敎曰。副提調。持加減心腎湯。入侍。○國榮曰。俄間臂部微痛之候。若何。予曰。姑無動靜矣。國榮曰。茶飮。已爲進御乎。予曰。俄已進御矣。
정조 0년 · 강
召見承旨金鍾秀于興政堂。
정조 0년 · 목
予曰。承宣之行宮官。今已幾年。鍾秀曰。七年餘矣。予曰。久未見之。今始入侍。不勝欣喜。鍾秀曰。臣以在鄕之故。不得同參沐浴之請。而今日三司之請。寔循輿情之憤。伏願亟賜允從焉。予曰。承宣執法之道。固當如是。而予之靳允。亦有意也。
정조 0년 · 강
召見禮曹判書徐命善訓鍊大將張志恒于廬次。
정조 0년 · 목
敎曰。武藝有下問事。訓鍊大將亦來待。○予曰。喪禮補編朝祖儀及受　敎卷。持入。予曰。今召禮判者。欲問朝祖儀矣。今已日暮。更爲入侍。志恒進前。予曰。武藝別監有闕。訓將抄擇乎。志恒曰。方令中軍先爲抄擇。臣則當於明日抄擇矣。予曰。各別精擇。承旨洪國榮曰。聞訓將所言。以其中軍之無可合人。爲苟艱云。李敬懋。方帶輿士大將。而此與龍虎大將。有異矣。予曰。雖帶輿士大將。亦爲差擬。
정조 0년 · 강
命配啓。令諸道一例擧行。
정조 0년 · 목
敎曰。觀此江原監司金夏材到配啓本。無罪人之姓名。又無罪人之罪名。與他道格例有異。殊無審愼之意。亦非同文之義。分付該曹。此後。其令諸道一例擧行。
정조 0년 · 강
以李重祜爲吏曹判書。前望也。
정조 0년 · 강
召見禮曹判書徐命善于廬次。
정조 0년 · 목
予曰。　發靷時刻。爲二十五日寅時。寅時爲未明乎。命善曰。寅時似未明矣。予曰。自前　發靷。例當爲四更。寅時前。又有可合時與否。禮判問于日官回奏。命善承命而出。還奏曰。問于日官。則戌時寅時爲吉。而戌時則太不相合。且與私家發靷有異。雖値天明。似無妨矣。
정조 0년 · 강
朝　祖儀節。命問議于時原任大臣及在外儒臣。
정조 0년 · 목
敎曰。　靷前一日。以　魂箱。行朝　祖禮於　太廟。旋又還安於　殯殿。翌曉。始奉　梓宮。詣　山陵事。載丁丑纂輯喪禮補編者。卽是　先大王。以不匱之　孝思。寓義起之儀節也。大抵喪禮。有進而無退。按禮之檀弓。貞負夏主人旣祖。推柩而反之。子夏[游:I-PERSON]譏其失禮。曾夫子多之。戶庭之內。推而反之。先賢。猶以失禮譏之。況引前一日。以　魂箱。出辭太廟。還奉闕中。其視無退之禮。不啻逕庭。而又況以　魂箱奉辭。大有掣礙之節。故相已有當時之奏議。而魂返室堂。卽先儒之言。今此朝　祖。不以　梓宮。而以　魂箱。則其視返室之義。又不啻逕庭。事在莫大。禮儀至重。亦我　先大王遣遺意。則今不可全然廢却。而又欲以古禮爲準。古今異宜。不特朱夫子之未嘗講定於纂禮之時。我朝先正。亦多有欲行而未果者。此亦不可率爾議定者也。斟酌折衷。必有從便之道。其令禮官。問議于時原任大臣及在外儒臣處。期日不遠。趁卽往還事。亦爲分付。
정조 0년 · 강
遣承旨。詣　元陵。奉審。　五陵　永祐園一體奉審。
정조 0년 · 목
敎曰。右副承旨。馳詣　元陵。奉審以來。雨水連下。封標處。無濕氣與否。一體奉審。役軍。得無傷病者乎。亦爲勞問。旣過　五陵　永祐園。一體奉審以來。
정조 0년 · 강
命尹彝復等。更加嚴問。捧供。
정조 0년 · 목
敎曰。滯囚可悶。今日開坐。其中尹彝復趙鎭禎。前供極爲沒實。更加嚴問。期於取復。皆以口招捧供。
정조 0년 · 강
命海溪君★(火+集)。受緘答以聞。
정조 0년 · 목
敎曰。灣府査啓旣到。先問其受囑之本然後。灣尹可以次第處分。辛卯正使海溪君★(火+集)緘問。遠宗與外朝無異。則中官之族屬。干托於灣尹。後弊所關。不但非細。揆以紀綱。前所未聞。以此受緘答以聞事。分付司憲府。
정조 0년 · 목
以朴聖泰爲持平。李重祜爲知經筵。南鶴聞爲臨陂縣令。李敬養爲兼校書校理。
정조 0년 · 강
殯殿都監該吏。命科治。
정조 0년 · 목
敎曰。凡於　殯殿役事。都監應爲主管。而分付已久之事。今始擧行。而亦不知之云。都監堂郞。旣是新差。雖或不知。該吏不得無罪。令攸司科治。
정조 0년 · 강
拿戶曹佐郞柳鎭茂醫官洪達洙。
정조 0년 · 목
敎曰。莫重役事。只以監役監董。而不爲親董。且是當初都監知委之事。則今者始役時。不爲知委都監。事極駭然。當該戶曹佐郞柳鎭茂。令該府處之。捧口招以聞。又敎曰。醫官洪達洙。令該府。嚴問口招。與他供辭。一體以入。
정조 0년 · 강
待敎朴祐源上疏賜批。
정조 0년 · 목
疏略曰。伏見都憲金魯鎭筵啓。有翰苑復薦之請。臣是圈試之人也。其在廉隅。決難冒沒。伏乞亟賜鐫改。批以。今已陞六。不必自引也。
정조 0년 · 강
右尹具㢞上疏賜批。
정조 0년 · 목
批以。往者之事。予已洞燭。卿勿過辭。
정조 0년 · 강
副提學金鍾秀上疏賜批。
정조 0년 · 목
批以。啓沃之池。予則曰得人。況館錄有命。爾勿過辭。卽爲察職。
정조 0년 · 강
判尹蔡濟恭上疏賜批。
정조 0년 · 목
批以。今卿陞秩。寔遵舊例。勿辭行公。
정조 0년 · 강
禮曹參議宋德相上疏賜批。
정조 0년 · 목
批以。日月迅邁。虞卒已畢。崩隕之痛。益復罔極。望爾之來。不啻如渴。巽章又到。悵缺曷勝。新涼已動。舊疾當瘳。爾其俟少間登途。顧予企待之意。已悉於前後批諭。而爾何邁萬若是之甚乎。幸卽幡然以副予側席之望。
정조 0년 · 강
持平金鍾厚上疏賜批。
정조 0년 · 목
批以。居諸不淹。忍過成事。窮天之痛。曷有其極。爾之問學之精。行義之高。予聞之熟矣。近置爾弟於近密之班。益思爾幡然造朝。共濟國事。此際巽章。大是望外。予心之悵。其可勝言。顧予新服。意切訪落。林下之士。固當致誠招徠。彙征朝端。以助予一初之政。今爾之職。卽扶世敎掌風憲之任也。苟欲有爲。必當權輿於是。況爾以世祿之臣。豈可邁邁爲事。欲捨予而不顧乎。涼意已生。政好登途。爾復體予慇懃之意。其卽夙駕。以副予日夕延企之望焉。
정조 0년 · 강
同春秋李義直上疏賜批。
정조 0년 · 목
疏略曰。臣之屛跡田間。不復以恒人自處。于今十年。獲蒙 先大王罔極之恩。察臣情地。曲遂其志。庶幾賤污姓名。不復煩於除目之間矣。不意今者。春秋兼銜之除。遽辱鄕廬。臣驚惶感激。罔知攸措。顧臣區區所守。有關倫理。蓋己自誓方寸。要質神明。竊想聖明亦必有以俯燭以哀憐之也。批以。卿之尙今引義太過。勿辭上來。
정조 0년 · 강
右承旨李命植上疏賜批。
정조 0년 · 목
疏略曰。臣於癸巳夏。承乏薇垣。拚棄廉隅。冒昧出脚。當初處義。己不成說。而及夫登筵之後。復發合辭之啓。劻勷顚錯。無所不至。夫人臣之道。要在無隱。而密邇前席。心口相違。不但乖言責之義。乃反喪咫尺之守。夷考平生。判若兩截。上以欺國家。下以負私心。不忠無狀。無面可顯。今當一初淸明之會。如臣等輩。宜在澄汰屛棄之列。而不惟刑章不加。至煩寵除猥及。喉院之職。何等淸切。而以此滓穢之賤。輒敢叨冒。豈不辱聖簡而羞當世也哉。批以。往事何必追提。勿辭察職。
정조 0년 · 강
掌令魚錫齡上疏賜例批。
정조 0년 · 목
疏略曰。臣自論金相翊之後。飽經睢盱。仍成屛廢。畢竟僇辱。臣亦自料。而獨其威權所在。指使如意。匿影反射。藉手逞憾。此猶不足。末乃於申應顯對擧之章。攙及臣名。齗齗於事宿之後。次骨之怨。愈往愈深。而第其疏中所謂中表之間。首尾甘心云者。誠不滿一哂也。臣之年前一疏。略論其趨權狐媚。按藩狼貪之狀。以杜其蹢躅之漸。應顯今番之疏。聲討其自作窩主。名出鞫招之罪。以明其黨惡之奸。則前後之間。罪有微顯。彼此之際。論有淺深。是何嘗一毫交涉。而乃反內懷狠毒之心。外作熒惑之態。拖引捏合。欲爲疑亂掉脫之計者。其亦可哀也已。假使臣無向來之疏。渠罪彰著。鞫庭名出之後。臚列聲討。理所當然。論者之適與臣爲表從。又何足怪乎。雖以渠疏觀之。眞贜斷案。自首無餘。以此罪犯。亦何咎於應顯。又何及於臣身耶。
정조 0년 · 목
大臣三司。聯箚請討。至是。敎以。斷法之尙稽于今者。非以不忍也。亦不以淹延也。特以待 因山之過也。虞卒雖過。又値淸齋。姑俟事訖。而大臣三司之箚。不但難拂。靜言思之。十七日當拜 景慕宮。予豈可遲待數日之過。而不思所以勇斷之道乎。國讎之雪。何待竟日。雖然夬正典刑。有所不然者。非爲文女。不無所斟量之事。安置罪人文女。其令自盡。
정조 0년 · 강
命時囚金晉鐸放送。